RESOLUCIÓN do 5 de maio de 2004, da Dirección Xeral de Relacións Laborais, pola que se dispón o rexistro, o depósito e a publicación, no Diario Oficial de Galicia, da acta do acordo da comisión paritaria do convenio colectivo de pompas fúnebres referente ao plan de pensións e á corrección de erros dos artigos 35 e 38 do convenio.
CONSELLERÍA DE ASUNTOS SOCIAIS, EMPREGO E RELACIÓNS LABORAIS — III. OUTRAS DISPOSICIÓNS — 14/06/2004

Visto o acordo sobre o plan de pensións previsto no artigo 25 do convenio colectivo para o sector de pompas fúnebres e a corrección de erros dos seus artigos 35 e 38, que subscribiu a comisión paritaria do referido convenio o 30 de abril de 2004, e de
conformidade co disposto no artigo 90.2º e 3º do Real decreto lexislativo 1/1995, do 24 de marzo, polo que se aproba o texto refundido da Lei do Estatuto dos traballadores, e no Real decreto 1040/1981, do 22 de maio, sobre rexistro e depósito de convenios colectivos de traballo.
A Dirección Xeral de Relacións Laborais
ACORDA:
Primeiro.-Ordenar a inscrición do devandito acordo no rexistro xeral de convenios desta dirección xeral.
Segundo.-Remitir o texto orixinal ao correspondente servizo deste centro directivo.
Terceiro.-Dispoñer a súa publicación no Diario Oficial de Galicia.
Santiago de Compostela, 5 de maio de 2004.
José Vázquez Portomeñe
Director xeral de Relacións Laborais
ANEXO
Acta da xuntanza ordinaria da comisión paritaria do convenio colectivo de pompas fúnebres de Galicia
En Santiago de Compostela, sendo as once horas do día trinta de abril de dous mil catro, reúnese a comisión paritaria do convenio colectivo de pompas fúnebres de Galicia, integrada polas seguintes persoas:
-En representación da parte empresarial:
Fernando Ruíz Posse (Pompas Fúnebres de La Coruña, S.A.).
Emilio Francisco Martínez Pérez (Pompas Fúnebres del Miñor).
-En representación da parte social:
Pedro Pablo López Fernández (FES-UGT Galicia).
Carlos Barrientos Porras (FES-UGT Galicia).
Victoria Pumar Carrión (SN de CC.OO. de Galicia).
Asiste á xuntanza Demetrio Fernández López, presidente do Consello Galego de Relacións Laborais.
Fernando Ruíz Posse leva delegación de voto por escrito de Juan Carballido, da empresa Funeraria Lamas, de Lugo.
Logo das oportunas deliberacións e debate, acordan o seguinte:
Primeiro.-Aprobar a posta en marcha do plan de pensións previsto no artigo 25 do convenio colectivo, nos termos seguintes:
a) No prazo de quince días desde a publicación no Diario Oficial de Galicia deste acordo da comisión paritaria, os traballadores que non desexen ser partícipes do plan comunicarán expresamente por escrito este feito á empresa, que trasladará a dita comunicación de xeito inmediato á comisión promotora do plan.
Independentemente da negativa inicial, os traballadores poderán, en calquera momento, facerse partícipes, comunicándoo por escrito á empresa, con efectos a partir do 1 de xaneiro do ano seguinte. A empresa estará na obriga, tamén de xeito inmediato, de dar traslado deste feito á comisión de control.
No caso de non accesión por parte dalgún traballador, a empresa non está obrigada a realizar ningunha contribución por el, nin a realizar compensación de ningún tipo por este concepto.
b) Para os traballadores que estean en activo desde o 1 de xaneiro de 2004, estes poderán optar entre regularizar a súa contribución desde esta data na nómina inmediatamente posterior, ou efectuar as contribucións desde a data de incorporación efectiva ao plan. A contribución da empresa farase acorde á opción que adopte o traballador.
c) As contribucións da empresa permanecerán ata que se cumpra a idade legal de xubilación (65 anos), conforme as normas do réxime xeral da Seguridade Social, ou anteriormente, por extinción da relación laboral na empresa. Neste caso, o traballador estará obrigado a traspasar os seus dereitos a outro plan no prazo dun mes.
d) A obriga de efectuaren as contribucións suspenderáse polas seguintes causas:
-Expediente disciplinario que significe suspensión de emprego e soldo.
-Excedencia do traballador conforme a normativa legal.
-Calquera outro caso por instancia do traballador.
Durante o tempo que permanezan estas situacións, a empresa non está obrigada a realizar contribucións.
e) En todo caso, as contribucións que se fagan por empresas e traballadores enténdense referidas a salario base e complemento persoal que perciba o traballador.
f) O traballador poderá facer efectivos os dereitos consolidados nos casos previstos legalmente, quedando a empresa liberada da obriga de realizar contribucións.
g) Calquera problema que poida producir na posta en marcha dos plans de pensións será resolto por esta comisión paritaria, convocándose de xeito inmediato por petición de calquera das partes.
h) Constitúese unha comisión promotora do plan que estará integrada polas seguintes persoas:
-Fernando Ruíz Posse e Emilio F. Martínez Pérez, en representación da parte empresarial.
-Victoria Pumar Carrión e Pedro Pablo López Fernández, en representación da parte social.
Todos eles, presentes nesta xuntanza, aceptan o seu nomeamento.
Estas mesmas persoas integrarán a comisión de control do plan.
No prazo máximo de 30 días, contados desde a publicación no Diario Oficial de Galicia deste acordo, a comisión promotora formalizará o plan de emprego de promoción conxunta.
Segundo.-Corrixir os seguintes erros apreciados no texto do segundo convenio colectivo de pompas fúnebres de Galicia (DOG do 14-4-2004):
a) No artigo 35.3º, suprímese a expresión artigo novo.
b) Substituír o segundo parágrafo do artigo 38, que queda redactado do seguinte xeito: «Para iso, as partes asinantes cren conveniente colaborar, segundo as propias posibilidades, ou mediante entidades especializadas, no diagnóstico e deseño de programas puntuais de formación nas empresas, tendo en conta as especificacións e necesidades concretas, así como as características xenéricas ou individuais dos traballadores afectados. Nesta perspectiva, as partes asinantes deste convenio acordan adherirse ao Segundo Acordo Nacional de Formación Continua, subscrito polas confederacións de CC.OO., UGT, CIG e CEOE-CEPYME, segundo Resolución do 14 de xaneiro de 1997, publicada no BOE nº 128, do 1 de febreiro».
Terceiro.-Concretar o artigo 37 do texto do convenio, relativo ao uniforme de traballo, do seguinte xeito: «A referencia que se fai ao calzado entenderase cumprida coa entrega de dous pares de zapatos ou, alternativamente, co aboamento de cen euros na primeira nómina de cada ano».